สัปดาห์หน้าเงินบาทกรอบ30.55-30.75
กสิกรไทยคาดเงินบาทสัปดาห์หน้าเคลื่อนไหวในกรอบ 30.55-30.75บาทต่อดอลลาร์สหรัฐ จับตาแก้หน้าผาการคลังสหรัฐ
22 ธ.ค. 2555

กสิกรไทยคาดเงินบาทสัปดาห์หน้าเคลื่อนไหวในกรอบ 30.55-30.75บาทต่อดอลลาร์สหรัฐ จับตาแก้หน้าผาการคลังสหรัฐ
บริษัทศูนย์วิจัยกสิกรไทย คาดการณ์แนวโน้มค่าเงินบาทสัปดาห์ถัดไป (24-28 ธ.ค.) เงินบาทอาจเคลื่อนไหวในกรอบ 30.55-30.75 บาทต่อดอลลาร์ฯ โดยคงต้องติดตามความคืบหน้าในการหาทางแก้ปัญหา Fiscal Cliff ของสหรัฐฯ ขณะที่ ข้อมูลเศรษฐกิจสหรัฐฯ ที่สำคัญ ได้แก่ ดัชนีความเชื่อมั่นผู้บริโภค ดัชนีผู้จัดการฝ่ายจัดซื้อ (PMI) เขตชิคาโกเดือนธ.ค. ยอดขายบ้านใหม่ ยอดทำสัญญาซื้อบ้านที่รอปิดการขายเดือนพ.ย. ดัชนีราคาบ้านโดย S&amp;P/Case-Shiller เดือนต.ค. และจำนวนผู้ขอรับสวัสดิการว่างงานรายสัปดาห์ อนึ่ง ตลาดการเงินต่างประเทศส่วนใหญ่จะปิดทำการในช่วงต้นสัปดาห์เนื่องในเทศกาลคริสต์มาส
เงินยูโรแข็งค่าแตะระดับสูงสุดในรอบ 8 เดือนครึ่ง โดยเงินยูโรได้รับแรงหนุนช่วงต้นสัปดาห์จากความหวังว่าสหรัฐฯ จะสามารถบรรลุข้อตกลงเพื่อเลี่ยงภาวะหน้าผาทางการคลังของสหรัฐฯ (Fiscal Cliff) นอกจากนี้ การเพิ่มขึ้นของดัชนีความเชื่อมั่นภาคธุรกิจเยอรมนีโดยสถาบัน Ifo และข่าวที่ S&amp;P ปรับอันดับเครดิตของกรีซขึ้นสู่ระดับ B- โดยแนวโน้มมีเสถียรภาพ ก็เป็นปัจจัยบวกต่อเงินยูโรด้วยเช่นกัน อย่างไรก็ดี เงินยูโรต้องลดช่วงบวกลงในช่วงปลายสัปดาห์ หลังจากที่สภาผู้แทนราษฎรของสหรัฐฯ เลื่อนการพิจารณาร่างกฎหมายภาษีเป็นช่วงหลังคริสต์มาส ซึ่งยิ่งเพิ่มความเสี่ยงให้กับปัญหาหน้าผาการคลัง( Fiscal Cliff)